Ek hoop om binnekort te skryf oor interessante veranderinge aan die kode vir beter werkverrigting, maar ek het reeds dinge verbeter met eenvoudige veranderinge aan die opstelling. Terwyl sekere databasisnavrae stadig is, help die gelyktydige hantering van ander navrae dat ander gebruikers meestal ongeaffekteerd is, en daardeur word die impak van swak werkverrigting in een versoek beperk. Voorheen het die bediener slegs een versoek op ’n slag hanteer—ek het geen idee hoekom dit so opgestel is nie. Sommige versoeke neem steeds meer as 10 sekondes, maar dit gebeur nie meer so gereeld nie. Die stadige antwoorde verdien ’n skryfstuk of twee op sigself, en ek werk nog hieraan. (Bywerking: Ek het intussen hieroor gepraat by PostgresConfZA.)
Ek dink ek het die eerste keer van Zstandard (zstd) gehoor in ’n joernaalinskrywing deur Gregory Szorc. Ek sien toe op ’n stadium dat zstd ook in IANA se content coding registry vir HTTP geregistreer is, en ek probeer toe uit te vind hoeveel van die web-ekosisteem reeds daarvoor ondersteuning het. Soos ek onthou was daar op daardie stadium slegs aanvanklike steun vir zstd in Nginx, en niks anders nie.
My referaat by OLC / DEASA
Ek het gister ’n referaat gelewer by die Open Learning Conference van Distance Education Association of Southern Africa. Die titel van my artikel is “Re-evaluation of multilingual terminology”. Ek het die punt probeer maak dat terminologiehulpbronne as meer as blote verwysingsbronone kan dien. Ek het konkrete voorbeelde gegee van hoe dit ook kan help met konsepsuele modellering.
Ontologie-ingenieurswese is ’n belangrike deel van die veld van natuurliketaalverwerking, maar ek ontmoet steeds gereeld akademici wat dink die hoogste doel waarna ons moet streef is terme met vertalings (moontlik met definisies). My voorlegging was ’n poging om ’n breër visie te gee.